Politika amerikane për refugjatët nga Siria
Shtetet e Bashkuara po e rishikojnë shifrën e sistemimit të refugjatëve nga Siria
Administrata Obama do të donte ta shtonte më tej numrin e refugjatëve sirianë që do të sistemohen në Shtetet e Bashkuara, thotë Departamenti i Shtetit. Por zyrtarët amerikanë janë duke e balancuar dëshirën për sitemimin e një numri më të madh refugjatësh sirianë me nevojën për të kryer kontrolle të hollësishme për personat që do të shqyrtohen për pranim: Ndërsa dhjetëra mijëra refugjatë nga rajonet me konflikte përpiqen të hyjnë në Europë, në disa raste, edhe duke u përballur me kushte të rrezikshme, Shtetet e Bashkuara po shqyrtojnë mundësinë për ta zgjeruar programin për pranimin e refugjatëve. Disa organizata refugjatësh dhe ligjvënës amerikanë thonë se vendimi i Shteteve të Bashkuara për pranimin e të paktën 10 mijë refugjatëve sirianë gjatë vitit të ardhshëm, është shumë i ulët si numër. Ata thonë se synimi i Shteteve të Bashkuara duhet të jetë 65-100 mijë sirianë. Zyrtarët thonë se pranimi i refugjatëve vështirësohet nga procesi i verifikimit për ta, që kërkohet sipas politikave amerikane. Ky procesi18-24-mujor përfshin intervista në vendet ku ndodhen refugjatët, analizat mjekësore dhe kontrollet për sigurinë. Megjithatë, zyrtarët thonë se thëniet se terroristët po përpiqen të infiltrojnë së bashku me refugjatët, duket se janë të pabaza. Mbi 4 milionë refugjatë sirianë ndodhen në Liban, Turqi dhe Jordani. Çdo vend duhet të bëjë sa të mundet, për të ndihmuar refugjatët, thotë Laura Thompson, e Organizatës Ndërkombëtare të Emigracionit. Shtetet e Bashkuara, nga ana e tyre, po kërkojnë mënyra për procesin e sistemimit të refugjatëve sirianë, pa hequr dorë nga elementët e sigurisë.